REGULAMENTUL (CE) NR. 824/2007 AL CONSILIULUI
din 10 iulie 2007
privind deschiderea și modul de gestionare a unor contingente tarifare comunitare autonome pentru anumite produse pescărești pentru perioada 2007-2009
(Text cu relevanță pentru SEE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 26,
având în vedere propunerea Comisiei,
întrucât:
(1)
În prezent, aprovizionarea Comunității cu anumite produse pescărești depinde de importuri din țări terțe. Este în interesul Comunității să se suspende, parțial sau în totalitate, taxele vamale aplicabile produselor în cauză, în limita unor contingente tarifare comunitare cu volume adecvate. Pentru a nu influența negativ perspectivele de dezvoltare a acestui tip de producție în Comunitate și pentru a se asigura, în același timp, o aprovizionare satisfăcătoare a industriilor utilizatoare, ar trebui să se deschidă astfel de contingente tarifare aplicându-se taxe vamale variabile în funcție de sensibilitatea diverselor produse în cauză pe piața comunitară.
(2)
Ar trebui să se garanteze accesul egal și continuu al tuturor importatorilor din Comunitate la contingentele respective, precum și aplicarea neîntreruptă a nivelurilor taxelor prevăzute pentru aceste contingente la toate importurile produselor în cauză în toate statele membre, până la epuizarea contingentelor.
(3)
Pentru a asigura eficacitatea gestionării comune a contingentelor, statele membre ar trebui să poată preleva din volumul contingentelor cantitățile necesare corespunzătoare importurilor lor efective. Dat fiind că acest mod de gestionare necesită o colaborare strânsă între statele membre și Comisie, aceasta din urmă ar trebui, în special, să poată supraveghea ritmul în care se epuizează contingentele și să informeze în consecință statele membre cu privire la aceasta.
(4)
Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (1) prevede un sistem de gestionare a contingentelor tarifare care respectă ordinea cronologică a datelor de acceptare a declarațiilor de punere în liberă circulație. Contingentele tarifare deschise prin prezentul regulament ar trebui să fie gestionate de Comisie și de statele membre în conformitate cu acest sistem.
(5)
Regulamentul (CE) nr. 379/2004 al Consiliului din 24 februarie 2004 privind deschiderea și modul de gestionare a contingentelor tarifare comunitare autonome pentru anumite produse pescărești (2) a expirat la 31 decembrie 2006. Nu au fost disponibile contingente tarifare autonome pentru perioada cuprinsă între 1 ianuarie 2007 și data intrării în vigoare a prezentului regulament. În afară de aceasta, având în vedere că toate contingentele deschise prin prezentul regulament fac obiectul unor condiții de utilizare finală pentru a putea beneficia de tratamentul tarifar favorabil, punerea în aplicare retroactivă a prezentului regulament nu este posibilă. Prin urmare, pentru a asigura o anumită continuitate cu sistemul contingentar anterior, ar trebui prevăzut un sistem nou care să permită acordarea unei reduceri a taxelor la import pentru produsele pescărești care au fost puse în liberă circulație între 1 ianuarie 2007 și data intrării în vigoare a prezentului regulament. Acest nou regim ar trebui să țină seama în mod corespunzător de condițiile de utilizare finală și de cantitățile disponibile ale contingentelor specifice.
(6)
Având în vedere caracterul urgent al situației, este important să se acorde o excepție de la termenul de șase săptămâni menționat în partea I punctul 3 din Protocolul privind rolul parlamentelor naționale în cadrul Uniunii Europene anexat la Tratatul privind Uniunea Europeană și la Tratatele de instituire a Comunităților Europene,
ADOPTĂ PREZENTUL REGULAMENT:
Articolul 1
(1) Taxele la import pentru produsele menționate în anexă se suspendă, în limitele contingentelor tarifare, la nivelurile prevăzute pentru perioadele menționate și până la volumele indicate pentru fiecare dintre acestea.
(2) Importurile de produse menționate în anexă nu beneficiază de contingentele menționate la alineatul (1) decât dacă valoarea în vamă declarată este cel puțin egală cu prețurile de referință stabilite sau care urmează să fie stabilite în conformitate cu articolul 29 din Regulamentul (CE) nr. 104/2000 al Consiliului din 17 decembrie 1999 privind organizarea comună a piețelor în sectorul produselor pescărești și de acvacultură (3).
Articolul 2
Contingentele tarifare menționate la articolul 1 sunt gestionate de Comisie în conformitate cu dispozițiile articolelor 308a, 308b și 308c din Regulamentul (CEE) nr. 2454/93.
Articolul 3
Comisia și statele membre colaborează strâns pentru a asigura respectarea prezentului regulament.
Articolul 4
(1) Taxele vamale pentru produsele pescărești puse în liberă circulație între 1 ianuarie 2007 și 17 iulie 2007, care intră în domeniul de aplicare a unuia dintre contingentele tarifare enumerate în anexă, pot fi reduse la cererea declarantului, în conformitate cu nivelurile taxelor vamale stabilite.
(2) Cererea se depune până la 14 august 2007 la biroul vamal responsabil pentru punerea în liberă circulație a produsului respectiv, indicându-se contingentul în cauză. Cererea este însoțită de toate documentele relevante care dovedesc că produsul importat intră în domeniul de aplicare a contingentului și că a fost sau urmează să fie utilizat în conformitate cu condițiile de utilizare finală stabilite în anexă pentru contingentul tarifar respectiv.
(3) Prezentul articol se aplică numai în cazul în care echilibrul contingentului tarifar corespunzător permite acest lucru la data acceptării cererii justificate în mod corespunzător. Articolele 308a, 308b și 308c din Regulamentul (CEE) nr. 2454/93 se aplică mutatis mutandis.
Articolul 5
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 10 iulie 2007.